Virvassdalen naturreservat

Virvassdalen naturreservat er et naturvernområde, opprettet 2011, i Virvassdalen i Rana kommune i Nordland fylke. Naturreservatet ligger øverst i Dunderlandsdalen, i en sørøstvendt ubebodd sidedal som går mot Sverige. Lengst inne i dalen ligger Virvatnet på 645 m.o.h. Virvassdalen har en svak U-form. På vestsiden er det flere bratte berghamre ved skoggrensa, trolig knyttet til bergartsskiller. Fra vest kommer ned et par mindre elver gjennom trange kløfter. Østsida av hoveddalen har jevnere lier. Dalen er mer åpen opp til Virvatnet. Virvassdalen domineres av kalkrik berggrunn. Nede i hoveddalen ligger et belte med mye kalkspatmarmor, mens de øvre deler av liene og fjellet har mye granatglimmerskifer og glimmerskifer. Mindre innslag av kvartsfylitt og vulkanske bergarter finnes i områdene inn mot Virvatnet, samt tonalitt i fjellsidene på vestsiden av hoveddalen. Formålet med vernet er å bevare et bjørkeskogsområde med truet, sjelden og sårbar natur, med biologiske mangfold i form av naturtyper, økosystemer, arter og naturlige økologiske prosesser. Området har særlig betydning for biologisk mangfold med rike skogtyper som høgstaudebjørkeskog, rasmarker og reinroseheier. Området er representativt for regionen, og har en stor høydegradient. Ivaretakelse av naturgrunnlaget i reservatet er viktig for samisk kultur og næringsutnyttelse. Området skal kunne brukes til reindrift. Området har store arealer med eldre fjellbjørkeskog. Inn mot Virvatnet kommer det inn fattigere skog på mer flat mark, samt fuktige utforminger i mosaikk med myr og vierkratt. Potensialet for kravfulle og rødlistede arter er ikke høyt. En del beitemarkssopparter er påvist. Det er potensiale for interessante arter i kalkrike rasmarker og bergskrenter. Av truede vegetasjonstyper inneholder området en del kalkskog og noe rike rasmarker, samt innslag av rikmyr, rike bergvegg- og bergsprekksamfunn, samt kulturbetinget engvegetasjon. Referanser